Nhar it-Tlieta, 20 ta' Novembru 2018, fis-6.00pm, Marlene Mifsud Chircop se tagħmel taħdita fis-sensiela dwar It-Tradizzjoni Orali tad-Dipartiment tal-Malti tal-Università ta' Malta​, dwar " It-12-il Ħrafa tas-Seħer Maltin ta' Stumme skont Propp u l-Funzjonijiet tal-Ħrafa ." Din it-taħdita hija miftuħa għal kulħadd u se ssir fil-Librerija tal-Fakultà tal-Arti il-bini tal-Università ta' Malta f'Tal-Qroqq. Hans Stumme (1864-1936) ġabar 37 ħrafa (1903), li 12 minnhom huma ħrejjef tas-seħer. Sadattant, Patri Manwel Magri SJ (1851-1907) u Bertha Ilg (1881-1965) ukoll kienu qed jiġbru l-ħrejjef, fosthom tas-seħer. F'din it-taħdita Marlene Mifsud Chircop sa tħares lejn il-ħrafa fil-letteratura klassika; se tqis ukoll il-fehmiet tal-Amerikan Stith Thompson (1885-1976), u l-influwenza tar-Russu Vladimir Propp (1895-1970), li kompla wara Olrik. Għal Propp, il-funzjonijiet tal-ħrafa jikkostitwixxu l-komponenti bażiċi tal-istruttura taħt kwalunkwe ħrafa. Mit-12-il ħrafa tas-seħer li ġabar Stumme, ir-riċerkatriċi sa tagħti eżempji tal-31 funzjoni li jsemmi Propp. Imbagħad se tara x'jgħid l-Amerikan Alan Dundes (1934-2005) fuq il-liġijiet epiċi tan-narrattiva folkloristika tad-Daniż Axel Olrik (1864-1917), u l-kunċett super-organiku tal-kultura. , għalliema u riċerkatriċi indipendenti, ħadmet mal-folklorista Ġużè Cassar Pullicino u żewġha, il-folklorista antropoloġiku Ġorġ Mifsud Chircop. Wara l-ewwel teżi tagħha fuq "Il-Folklor fir- Rumanz Storiku/Romantiku Malti" (1972) għall-Baċellerat u t-tieni teżi fuq "A Motif-Index of the Maltese Folktale" għall-M.A., kompliet bir-riċerka fin-narrattiva popolari, fl-irrakkuntar u fl-għana Malti, illum il-ġurnata b'mod speċjali l-element kulturali u soċjali fl-għana tal-fatt. Flimkien ma' żewġha, ipproduċiet u ppreżentat 26 dokumentarju kulturali ta' 45 minuta għat-televixin: Ix-xogħol Waħdu Jurik u Fuq Għajnejk (1996, 2001, Dir. Alvin Scicluna) u għar-radju (2003). Interpretat u ttraduċiet kemm-il darba l-għana u l-irrakkuntar waqt festivals Malta u barra. Ħadet sehem f'konferenzi Malta u barra, fejn ippreżentat fost l-oħrajn "Mnarja – a Midsummer's Festival in Contemporary Malta" (Gothenburg 2006), "Maltese Folk Narrative" (Isle of Bute 2011), "Good Friday Processions in Contemporary Malta" (Innsbruck 2014), "The First Ten Years of the Maltese Folk singing Festival" (Malta 2014), The Development of Maltese Ballads (Malta 2014). Barra diversi sessjonijiet tal-għana u tal-irrakkuntar, kemm f'Malta kif ukoll barra, organizzat l-attività kulturali "Grimani Min Qatlu?" għal Science in the City (Malta 2014). ħarġet il-ktieb Min Qatel il-Patri? (Klabb Kotba Maltin) mar-Rev. Dr Mark Montebello. It-12-il Ħrafa tas-Seħer Maltin ta' Stumme skont Propp u l-Funzjonijiet tal-Ħrafa It-12-il Ħrafa tas-Seħer Maltin ta' Stumme skont Propp u l-Funzjonijiet tal-Ħrafa
It-12-il Ħrafa tas-Seħer Maltin ta' Stumme skont Propp u l-Funzjonijiet tal-Ħrafa